|  |  |  |
| --- | --- | --- |
|  **בנק ישראל**דוברות והסברה כלכלית |  | ‏ירושלים, ד' בניסן התשפ"א‏‏ 17 במרץ 2021 |

**דברי הנגיד בביקורו בפנימיית כפר הנוער בן שמן במסגרת שבוע הכסף העולמי**

שלום לכולם,

אני שמח על ההזדמנות לדבר באירוע של מוסד חינוכי חשוב ומכובד זה.

את הביקור הראשון שלי מחוץ לבנק אל מול קהל לאחר חודשים רבים בחרתי לערוך דווקא כאן בפנימיית בן שמן, היכן שמגדלים את דור העתיד של אזרחי המדינה. אתם נכנסים לגיל 16, שהוא גיל תעודת הזהות וגם הגיל בו מתגבשת ההבנה הכלכלית ועל כך ארחיב מעט הבוקר.

אני ודאי לא צריך לומר לכם שמשבר הקורונה גרם לטלטלה עזה בתחומי חיים רבים, ביניהם תחום החינוך. כל אחת ואחד מכם מרגיש את זה. כנגיד בנק ישראל, אני מסתכל על הדברים גם ברמת האזרח, המשפחה והעסק הקטן, אך גם על מה שאנו מכנים "רמת המאקרו", כלומר הסתכלות נרחבת על כלכלת ישראל ועל השפעות ותופעות שמתרחשות במשק כולו ועוד צפויות להתרחש. בעתיד הלא רחוק חלקכם יהיה בין מקבלי ההחלטות, ותראו שאותן מקבלים על סמך נתונים פרטניים ורלוונטיים וגיבושם לכדי אותה תמונה רחבה. מסיבה זו אתאר את המשך דבריי ממעוף הציפור - ברמת המאקרו.

צעדי ההתמודדות עם ההיבטים הבריאותיים של המשבר הובילו בין היתר להגבלות על דברים בסיסיים, כגון מפגש פנים אל פנים בין אנשים. הדבר הוביל לכך שבמשך חודשים ארוכים תלמידי ישראל לא יכלו להגיע לבתי הספר, אלא נאלצו ללמוד מרחוק. גם ההשפעה על הצוותים החינוכיים הייתה דרמטית, שכן המעבר מתוכנית לימודים פרונטלית לניסיון ללמד באמצעים דיגיטליים היה חד ומיידי.

אפשר להמחיש חלק מההשפעה באמצעות ניתוח מיוחד שערכה חטיבת המחקר בבנק ישראל זמן קצר לאחר פרוץ המשבר ובו אמדה את הפגיעה המשקית הנובעת מהשבתת מערכת החינוך לתקופות ממושכות. המסקנות ממנו הצביעו שעלותו הישירה של שבוע השבתה עומדת על למעלה מ-2 מיליארד ₪, עקב היעדרות הורים ממקום העבודה שלהם. לצד עלות זו, שאותה ניתן לאמוד בקלות יחסית, מתווספת עלות משמעותית אף יותר, שנובעת מאובדן התפוקה החינוכית של מוסדות מערכת החינוך באשר הם. קשה לכמת באופן מדויק את העלות הזו, אך נוכח התקופה הממושכת שבה מערכת החינוך פעלה ופועלת תחת מגבלות הקורונה, מדובר בפגיעה בהיקף ניכר בהון האנושי של התלמידים שעלול גם להשליך לשנים ארוכות.

הנזקים שנגרמו לכם ולשאר התלמידים בישראל, ולצוותי ההוראה הם רבים וצריך לחשוב כיצד אנו מתאוששים לאחר השנה הכמעט אבודה הזו. לפתחה של הממשלה הבאה שתקום מונחים עניינים רבים ודחופים, והחינוך הוא בין המרכזיים שבהם, שהרי מקור כוחה של מדינת ישראל וכלכלת ישראל הוא לפני הכל - ההון האנושי שלה. גם בדו"ח מיוחד שבנק ישראל פרסם לפני הקורונה, ועוסק בפריון העבודה במשק הישראלי, שזה בעצם כמה מפיק עובד בישראל לשעת עבודה, יש פרק שלם שעוסק בהמלצות למדיניות בתחום החינוך כדי לשפר את המדד החשוב הזה שמשפיע על איכות החיים של כולנו. לטעמי ההמלצות הללו רלוונטיות כעת אפילו יותר מאשר בזמן שפורסמו. המשמעות הפשוטה של פריון עבודה היא כמה שווה התוצר שמייצר עובד בשעה, ויש קשר ברור בין איכות ההשכלה של העובד לפריון העבודה שלו. לכן, אם אנחנו רוצים לשפר את חיי האזרחים בארץ ולאפשר להם להעלות את רמת החיים שלהם, אנחנו צריכים להתחיל בחינוך שלהם.

לפני ההרצאה נפגשתי עם הצוות הנפלא שלכם. לעיתים אנחנו מוצאים שדווקא במקומות שהכי זקוקים לכוחות הוראה איכותיים – למשל ביישובים מרוחקים ובעלי רקע כלכלי חלש – שם נמצאים כוחות ההוראה פחות מיומנים. לכן ההמלצה המרכזית שלנו בתחום החינוך היא חיזוק כוחות ההוראה -- דבר שצפוי לשפר את הישגי התלמידים ובהמשך להעלות את רמת הפריון שלהם כעובדים, בכל מקצוע אשר ייבחרו בו. הדרך לעשות זאת היא בין היתר באמצעות שינוי מבנה התגמול של צוותי ההוראה והשקעה בשיפור תשתיות העבודה שלהם.

אי השוויון שאפיין את ישראל לפני משבר הקורונה התרחב אף יותר בתקופה הזו, שבה החזקים המשיכו להתחזק והחלשים נחלשו עוד יותר. על רקע כך עולה עוד יותר חשיבותו של החינוך ככלי מרכזי שביכולתו לשמש קרש קפיצה לעתיד של כל תלמיד ולהביא לשיפור במצב האזרחים החלשים בחברה הישראלית, ולהיחלצות מהירה יותר של המשק הישראלי מהשלכות משבר הקורונה. ייתכן וחלק מהתופעות שהגיעו בעקבות הקורונה עשויות לסייע לנו בכך, כמו למשל היכולת ללמוד מכל מקום בארץ, ולמעשה בעולם, שתשולב בלמידה פרונטלית בכיתות. גם החשיבות של היכולת "ללמוד ללמוד" הוכחה פעם נוספת במהלך המשבר, שדרש מכולנו הסתגלות מהירה לתנאים חדשים. יכולת זו היא מפתח חשוב עבורם, הדור שנולד לעולם המתקדם של המחר, שצפוי להתאפיין בשינויים תדירים. כך למשל, עולם התעסוקה מתחדש כל הזמן וכל כמה שנים נדרש לעשות "עדכון תוכנה" מבחינת הדרישות מהעובדים ותנאי השוק, ולא רק בהייטק. מי שילמד כיצד להתאים את עצמו ויבנה בסיס חזק של מיומנויות מתקדמות, יוכל להשתלב, להוביל ולהנהיג בעולם זה. כפי שציינתי, לצערנו אלו שנפגעו יותר במשבר הם בעלי המיומנויות הנמוכות יותר, ולכן מיומנויות מתקדמות וגבוהות הן תעודת ביטוח שעשויה להיות שימושית מאוד בהמשך חייכם.

עוד דבר חיובי שעשוי לצאת מלימון הקורונה הוא שתכנים מסויימים יוכלו להיות מועברים ע"י מומחים עולמיים בתחום מסוים באמצעות הרשת, וכך כל תלמידה ותלמיד, לא משנה אם הם נמצאים פיזית ליד המורה, יוכלו ליהנות משיעור איכותי ביותר. זהו פתח להרחבה עולם הלמידה המשולבת, ההיברידית, שבה לצד לימודים בכיתה ישולבו שיעורים מקוונים. זה לא יהיה רק למידה בכיתה כמו לפני הקורונה, ולא רק "זום" כמו שהיה במהלכה, אלא שילוב חכם של שני הדברים. בין היתרונות שבשילוב אפשר למנות את חיזוק העצמאות של התלמידים, חיזוק תחושת המסוגלות וכפי שציינתי- יציקת בסיס איתן לעתיד. כמובן שלצורך כך חשוב לחזק תשתיות הלימוד- מחשבים ומקומות לימוד שקטים - ומספר המחשבים הרב שמחולק לתלמידים בימים אלו הוא בהחלט צעד גדול בכיוון.

מעבר לרכישת מיומנויות והיכולת ללמוד ולהסתגל לתנאים משתנים, לימודים יכולים להיות חלון לנושאים שתהיו נלהבים לגביהם – סביר שתצליחו ותהנו מתחומים אלו. לכן לקראת סיום, חשוב לי לומר לאלו מכם שחולמים ומתכננים רחוק, ושואפים להשפיע, לתקן ולשפר, שלימודי הכלכלה הם מרתקים. זהו תחום שמצד אחד הוא מקצוע מופשט ותיאורטי, אך מצד שני הוא בא לידי ביטוי בכמעט כל דבר סביבנו, ומשפיע על חיי היום יום של האנשים. אני לדוגמה נמשכתי לתחום והחלטתי ללמוד אותו מגיל צעיר, ואני יכול לומר לכם שאני שלם ביותר עם ההחלטה הזו, שסללה את הדרך לתפקיד שלי כעת ובו אני מרגיש שאני מסייע ותורם למדינה ואזרחיה.

לבסוף, אני רוצה לציין שבאתר האינטרנט של בנק ישראל מופיעים תכנים שמיועדים גם לבני נוער כמוכם, ועוסקים בהתנהלות כלכלית נכונה. לאחרונה הכנו תכני חינוך פיננסי ייעודיים לגילאים שלכם, במסגרת שבוע הכסף העולמי של ה-OECD שבנק ישראל קידם את השתתפות מדינת ישראל בו. עולם הכסף הוא עולם שמשתנה מאוד בתקופה זו. יש כמובן את השטרות והמטבעות שאתם מכירים, אבל העולם כולל תשלומים דיגיטליים אתם אולי תחיו בעולם שתחזיקו מעט מאוד מזומן. ייתכן בהחלט שתחיו בעולם בו בנקים מרכזיים ינפיקו כסף דיגיטלי.

התנהלות פיננסית נבונה חשובה תמיד, אך בימים כאלה היא חשובה עוד יותר. חשוב שתלמדו על כך, מפני שאני מאמין שרובכם עדיין לא ביצע עסקאות כלכליות גדולות, וכאשר תגדלו מעט תוכלו להשתמש בכלים שתרכשו כדי לסייע להתנהלות כלכלית נבונה של כל אחד מאיתנו בעתיד. אנחנו עובדים קשה כדי ליצור את התנאים המתאימים ביותר ללמידה, לחשוב היכן ניתן להמשיך ולשפר, ולאפשר מגוון ושוויון הזדמנויות. בשלב זה, החלק שלכם הוא לשבת וללמוד, ולדעת לבחור נכון.

תודה רבה, ובהצלחה במבחנים ובבגרויות!